Marlene Harpsøe (DD), 2023-03-22:
Nogle finder ly på herberger, imens andre finder plads på en sofa hos en bekendt eller på gaden.
Nogle har svært ved de faste rammer, som en lejlighed udgør.
Andre er plaget af psykiske lidelser og et stort forbrug af euforiserende stoffer, stærk smertestillende medicin eller alkohol.
Andre har svage sociale netværk; måske er relationen til familien dårlig, måske har der været en svær skilsmisse, og måske har man børn, man slet ikke ser eller har en tilknytning til.
Eller måske har der været det hele i en stor, ulykkelig blanding af omstændigheder.
Det er et hårdt liv, som også sætter spor i sundhedstilstanden.
Mennesker, der har levet i hjemløshed, lever oftere kortere liv end andre.
Men de kan hjælpes.
Det er den gode nyhed.
Der er en vej at gå, også for mennesker med meget svære problemer.
Der er håb.
Lovforslaget, som vi her behandler, tager udgangspunkt i housing first-tilgangen.
På dansk ville man kalde det bolig først.
Man sikrer nemlig først en bolig, tag over hovedet og en varm seng, og så bagefter begynder man at arbejde med nogle af de andre komplekse problemer.
Udbredelsen af metoden skal bl.a. ske ved, at man gør det mere økonomisk attraktivt for kommunerne at hjælpe borgere i hjemløshed til at komme over i egen bolig.
Det indebærer en omlægning af den nuværende refusionsordning.
Housing first – bolig først – virker.
Den har virket med stor succes i Finland, som, sidst jeg læste det, var gået fra 20.000 hjemløse til kun 200 hjemløse.
I Danmark er en række kommuner godt i gang med at få mennesker ud af hjemløshed og ind i en bolig med housing først-tilgangen.
Men der er brug for at skrue op for indsatsen, og derfor skal økonomiske incitamenter ændres, så kommunerne vælger en bolig frem for herberg til mennesker i hjemløshed.
For nogle uger siden besøgte jeg værestedet Paradiset, der ligger i Lyngby.
Det er bl.a. et værested for mennesker, der lever i hjemløshed.
Her havde jeg nogle gode snakke med både værestedets leder, men også med Paradisets brugere.
Det var et rigtig godt besøg, hvor vi bl.a. havde en god dialog om, at et hjem jo ikke bare er et hjem.
Der er brug for at indrette det hyggeligt med møbler og alle mulige slags nipsting.
Det skal jo også føles som et hjem, så man får lyst til at få gæster.
For hvad er et hjem, hvis man ikke har lyst til at invitere gæster med hjem, hvis ikke der er hyggeligt at være, hvis ikke man kan sidde og hyggesnakke over en god kop kaffe og tale om det, man oplever, hvis man ikke kan invitere venner hjem til en god gang pasta med kødsovs og en fodboldkamp i fjernsynet, eller hvad det nu er, man synes er hyggeligt og gør, at et hjem er et hjem?
Så hjemmet er ikke bare en tom skal.
Man skal gøre den nye bolig til et hyggeligt sted at være, hvor man har lyst til at invitere gæster, og det er rigtig, rigtig vigtigt, synes vi i Danmarksdemokraterne.
Vi i Danmarksdemokraterne er ligesom Folketingets øvrige partier meget optaget af, at mennesker i hjemløshed skal hjælpes ud af hjemløshed.
Housing first er en mærkbar og god tilgang, og vi hører allerede nu, at der er nogle kommuner, der er i fuld gang, før lovforslaget er vedtaget, med rent faktisk at leve op til de intentioner, der er i lovforslaget.
Men vi skal også huske på, at housing first ikke løser alle problemer for mennesker i en socialt udsat livssituation.
F.eks. er der problemer med at få oprettet en bankkonto, som man kan få udbetalt sin førtidspension til, og det er jo ret afgørende med en bankkonto, hvis man skal betale sin husleje.
Så der skal lyde en opfordring, kære minister, til, at man får det løst.
Så på vegne af Danmarksdemokraterne kan jeg hermed meddele, at vi støtter lovforslaget, men vi har også en række spørgsmål, som vi vil stille under udvalgsbehandlingen.